Sharks en afrigter se paadjies skeiDie Sharks het die afgelope naweek met 35 – 0 teen Cardiff verloor. Foto: Twitter. Skaars ŉ dag of twee nadat die Sharks met 35 – 0 teen Cardiff verloor het, het die Durbaniete bevestig dat hul paadjies met hoofafrigter Sean Everitt sŉ skei. Neil Powell sal vir die res van die Verenigde Rugbykampioenskap-seisoen die afrigterleisels vasvat. Die Blitsbok-legende is onlangs as die Sharks se direkteur van rugby aangestel. “Hierdie besluit is in die beste belang van die span geneem met die oog op die pad vorentoe,” het dr. Eduard Coetzee, die Sharks se uitvoerende hoof, gesê. Everitt se Durbanse rugbyhoofstuk het in 2008 begin toe hy as die Curriebekerspan se assistentafrigter aangestel is. Hoogtepunte sluit ŉ spul Curriebeker-eindstryde in, terwyl hy die silwerware saam met die o. 19-span in 2018 omhoog gehou het. Twee jaar later is hy as die Superrugby-hoofafrigter aangestel. ????????????????: The Cell C Sharks have announced that by mutual consent, Sean Everitt, has stepped down with immediate effect. — SuperSport ???? (@SuperSportTV) November 28, 2022 “Ons wil Sean vir sy onskatbare bydrae tot die Sharks bedank, veral tydens die uitdagende Covid-19-tydperk. Hy sal altyd deel van ons familie wees en ek wil hom alles van die beste op sy pad vorentoe toewens.” Die res van die afrigtersgroep bly onveranderd. Everitt het die jongste verwikkeling as hartseer bestempel, maar hy het nogtans die rugbyunie vir al die geleenthede en goeie herinneringe bedank. “Ek was vir amper 15 jaar deel van die Sharks-opset en ek het altyd die span se belange op die hart gedra. Soms stem die uitslae nie altyd ooreen met al die harde werk wat vooraf ingesit is nie.” Die Sharks speel Vrydag om 19:00 teen die Ospreys in Durban. Hulle beklee tans die 12de plek op die VRK-punteleer.